CELEX: 32021D2184
Language: lt
Date: 2021-12-06 00:00:00
Title: Komisijos įgyvendinimo sprendimas (ES) 2021/2184 2021 m. gruodžio 6 d. dėl veiksmų, kurių ėmėsi Jungtinės Karalystės sveikatos ir saugos tarnyba, kad pagal Europos Parlamento ir Tarybos reglamento (ES) Nr. 528/2012 55 straipsnio 1 dalį būtų leidžiama tiekti rinkai ir naudoti penkis biocidinius rankų dezinfekavimo produktus, pratęsimo (pranešta dokumentu Nr. C(2021) 8729) (Tekstas autentiškas tik anglų kalba)

2021 12 10   
               
               
                  LT
               
               
                  Europos Sąjungos oficialusis leidinys
               
               
                  L 444/105
               
            
         KOMISIJOS ĮGYVENDINIMO SPRENDIMAS (ES) 2021/2184
         2021 m. gruodžio 6 d.
         dėl veiksmų, kurių ėmėsi Jungtinės Karalystės sveikatos ir saugos tarnyba, kad pagal Europos Parlamento ir Tarybos reglamento (ES) Nr. 528/2012 55 straipsnio 1 dalį būtų leidžiama tiekti rinkai ir naudoti penkis biocidinius rankų dezinfekavimo produktus, pratęsimo
         
            
               (pranešta dokumentu Nr. C(2021) 8729)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 55 straipsnio 1 dalies trečią pastraipą, kartu su Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos Protokolo dėl Airijos ir Šiaurės Airijos 5 straipsnio 4 dalimi,
         kadangi:
         
                     (1)
                  
                  
                     2021 m. kovo 11 d. Jungtinės Karalystės sveikatos ir saugos tarnyba, veikiant Šiaurės Airijos sveikatos ir saugos tarnybos vardu (toliau – Jungtinės Karalystės kompetentinga institucija), pagal Reglamento (ES) Nr. 528/2012 55 straipsnio 1 dalies pirmą pastraipą priėmė sprendimą iki 2021 m. rugpjūčio 8 d. leisti tiekti rinkai ir Šiaurės Airijoje naudoti rankų dezinfekavimo produktus „Cornells Wellness Instant Hand Sanitizer Gel“, „Cornells Wellness Sports Sanitizer Spray Power Up“, „Cornells Wellness Sports Sanitizer Spray Full Throttle“ ir „Cornells Wellness Instant Hand Sanitizer Spray“ (toliau – 2021 m. kovo 11 d. veiksmas). 2021 m. kovo 15 d. Jungtinės Karalystės kompetentinga institucija priėmė panašų sprendimą, kuriuo leidžiama iki 2021 m. rugpjūčio 2 d. tiekti rinkai ir Šiaurės Airijoje naudoti rankų dezinfekavimo produktą „Leucillin Family Sanitiser“ (toliau – 2021 m. kovo 15 d. veiksmas). Pagal to reglamento 55 straipsnio 1 dalies antrą pastraipą Jungtinės Karalystės kompetentinga institucija informavo Komisiją ir valstybių narių kompetentingas institucijas apie 2021 m. kovo 11 d. veiksmą ir 2021 m. kovo 15 d. veiksmą ir juos pagrindė;
                  
               
                     (2)
                  
                  
                     remiantis kompetentingos institucijos pateikta informacija, 2021 m. kovo 11 d. veiksmas ir 2021 m. kovo 15 d. veiksmas buvo būtini siekiant apsaugoti visuomenės sveikatą. 2020 m. kovo 11 d. Pasaulio sveikatos organizacija (PSO) paskelbė, kad koronaviruso ligos (COVID-19) protrūkis gali būti laikomas pandemija. Jungtinės Karalystės Vyriausybė paskelbė, kad Jungtinei Karalystei kyla didelė rizika, tad 2020 m. kovo 23 d. įsigaliojo ribojamosios priemonės. Kaip prevencinę kovos su COVID-19 plitimu priemonę ir alternatyvą rankų plovimui vandeniu ir muilu PSO rekomenduoja naudoti alkoholinius rankų dezinfekantus;
                  
               
                     (3)
                  
                  
                     produktų „Cornells Wellness Instant Hand Sanitizer Gel“, „Cornells Wellness Sports Sanitizer Spray Power Up“, „Cornells Wellness Sports Sanitizer Spray Full Throttle“ ir „Cornells Wellness Instant Hand Sanitizer Spray“ sudėtyje yra veikliosios medžiagos propan-2-olio. Produkto „Leucillin Family Sanitiser“ sudėtyje yra veikliosios medžiagos iš natrio hipochlorito išsiskirto aktyviojo chloro. Tiek propan-2-olį, tiek iš natrio hipochlorito išsiskirtą aktyvųjį chlorą leidžiama naudoti 1-o tipo biocidiniams produktams (asmens higienos produktams), apibrėžtiems Reglamento (ES) Nr. 528/2012 V priede, gaminti;
                  
               
                     (4)
                  
                  
                     nuo COVID-19 pandemijos protrūkio pradžios Jungtinėje Karalystėje itin išaugo rankų dezinfekantų paklausa, todėl tokių gaminių trūkumas tapo beprecedentis. Iki 2021 m. kovo 11 d. veiksmo ir 2021 m. kovo 15 d. veiksmo pradžios Jungtinėje Karalystėje pagal Reglamentą (ES) Nr. 528/2012 buvo leidžiama naudoti labai nedaug rankų dezinfekantų. COVID-19 kelia didelę grėsmę Jungtinės Karalystės visuomenės sveikatai, tad siekiant kontroliuoti jo plitimą būtini papildomi rankų dezinfekantai;
                  
               
                     (5)
                  
                  
                     2021 m. rugpjūčio 2 d. Komisija gavo motyvuotą Jungtinės Karalystės kompetentingos institucijos prašymą, pateiktą remiantis Reglamento (ES) Nr. 528/2012 55 straipsnio 1 dalies trečia pastraipa, Jungtinėje Karalystėje, kiek tai susiję su Šiaurės Airija, pratęsti 2021 m. kovo 15 d. veiksmą. 2021 m. rugpjūčio 4 d. Komisija gavo panašų kompetentingos institucijos pagrįstą prašymą dėl 2021 m. kovo 11 d. veiksmo pratęsimo. Pagrįsti prašymai buvo pateikti susirūpinus, kad COVID-19 gali kelti grėsmę visuomenės sveikatai ir po laikinų leidimų galiojimo pabaigos datos, tad, atsižvelgiant į tai, būtina leisti tiekti rinkai papildomus rankų dezinfekantus siekiant suvaldyti COVID-19 keliamą grėsmę;
                  
               
                     (6)
                  
                  
                     Jungtinės Karalystės kompetentingos institucijos duomenimis, poreikis rankų dezinfekantų tiekimo grandinėse tebėra didelis, todėl reikia pratęsti veiksmą Jungtinėje Karalystėje, kiek tai susiję su Šiaurės Airija;
                  
               
                     (7)
                  
                  
                     bendrovės, kurioms pagal Reglamento (ES) Nr. 528/2012 55 straipsnio 1 dalies pirmą pastraipą suteiktos išimtys po to, kai PSO paskelbė apie pandemiją, buvo raginamos kuo greičiau kreiptis dėl produkto autorizacijos įprasta tvarka. Tačiau kol kas Jungtinės Karalystės kompetentinga institucija negavo jokių naujų paraiškų dėl produkto autorizacijos įprasta tvarka;
                  
               
                     (8)
                  
                  
                     kadangi COVID-19 ir toliau kelia pavojų visuomenės sveikatai, o Jungtinėje Karalystėje, kiek tai susiję su Šiaurės Airija, to pavojaus neįmanoma tinkamai suvaldyti, jei papildomų rankų dezinfekantų neleidžiama tiekti rinkai, tikslinga leisti Jungtinės Karalystės kompetentingai institucijai Jungtinėje Karalystėje, kiek tai susiję su Šiaurės Airija, pratęsti šiuos du veiksmus;
                  
               
                     (9)
                  
                  
                     atsižvelgiant į tai, kad veiksmų galiojimas atitinkamai baigėsi 2021 m. rugpjūčio 2 d. ir 2021 m. rugpjūčio 8 d., šis sprendimas turėtų būti taikomas atgaline data;
                  
               
                     (10)
                  
                  
                     šiame sprendime numatytos priemonės atitinka Biocidinių produktų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Jungtinės Karalystės sveikatos ir saugos tarnyba, veikiant Šiaurės Airijos sveikatos ir saugos tarnybos vardu, gali Jungtinėje Karalystėje, kiek tai susiję su Šiaurės Airija, iki 2023 m. vasario 10 d. pratęsti veiksmą, kuriuo leidžiama tiekti rinkai ir naudoti biocidinius produktus „Cornells Wellness Instant Hand Sanitizer Gel“, „Cornells Wellness Sports Sanitizer Spray Power Up“, „Cornells Wellness Sports Sanitizer Spray Full Throttle“ ir „Cornells Wellness Instant Hand Sanitizer Spray“.
         
         
            2 straipsnis
            Jungtinės Karalystės sveikatos ir saugos tarnyba, veikdama Šiaurės Airijos sveikatos ir saugos tarnybos vardu, gali Jungtinėje Karalystėje, kiek tai susiję su Šiaurės Airija, iki 2023 m. vasario 4 d. pratęsti veiksmą, kuriuo leidžiama tiekti rinkai ir naudoti biocidinį produktą „Leucillin Family Sanitiser“.
         
         
            3 straipsnis
            Šis sprendimas skirtas Jungtinės Karalystės sveikatos ir saugos tarnybai, veikiančiai Šiaurės Airijos sveikatos ir saugos tarnybos vardu.
            1 straipsnis taikomas nuo 2021 m. rugpjūčio 9 d.
            2 straipsnis taikomas nuo 2021 m. rugpjūčio 3 d.
         
         
            Priimta Briuselyje 2021 m. gruodžio 6 d.
            
               
                  Komisijos vardu
               
               Stella KYRIAKIDES
               
                  Komisijos narė
               
            
         
         
            (1)  OL L 167, 2012 6 27, p. 1.